## Statut Pokreta za modernu Hrvatsku

### NN 1/2012 (2.1.2012.), Statut Pokreta za modernu Hrvatsku

POLITIČKE STRANKE

27

Na temelju članka 10. Zakona o političkim strankama (»Narodne novine« 76/93, 111/96, 164/98 i 36/2001.) osnivačka Konvencija Pokreta za modernu Hrvatsku donijela je 22. listopada 2011. godine

STATUT

POKRETA ZA MODERNU HRVATSKU

TEMELJNE ODREDBE

Članak 1.

Ovaj Statut sadrži odredbe o nazivu i sjedištu, znaku stranke, predstavljanju i zastupanju stranke, ciljevima i načinu djelovanja, članstvu, oblicima organiziranja, upravnim tijelima, načinu njihovog izbora i opoziva, trajanju mandata te načinu odlučivanja, sredstvima za rad, prestanku djelovanja Stranke te postupku s imovinom u slučaju njenog prestanka.

NAZIV I SJEDIŠTE

Članak 2.

Pokret za modernu Hrvatsku (u daljnjem tekstu: Pokret) je politička stranka sa sjedištem u Zagrebu.

PEČAT I ZNAK

Članak 3.

Pečat stranke je okruglog oblika, promjera 35 mm koji je obodno ispisan punim nazivom, a u sredini pečata je znak.

Znak čine dvije usporedne strelice okrenute u desno, usmjerene dijagonalno gore.

PREDSTAVLJANJE I ZASTUPANJE STRANKE

Članak 4.

Pokret predstavlja i zastupa Predsjednik stranke, a u slučaju njegove spriječenosti, Stranku zastupa član Predsjedništva kojeg Predsjednik ovlasti.

Iznimno, Predsjednik može ovlastiti i druge članove Stranke za predstavljanje i zastupanje Stranke.

CILJEVI I NAČIN DJELOVANJA

Članak 5.

Stranka je samostalna u svojim aktivnostima i djeluje prema Programu, Statutu i drugim odlukama stranačkih tijela.

U donošenju odluka i svojem djelovanju, Pokret će se voditi Programom stranke i sljedećim ciljevima:

– Osiguranje boljeg života i socijalnih prava za sve građane Republike Hrvatske

– Zaštita nacionalnih i gospodarskih interesa Republike Hrvatske

– Omogućavanje svakom građaninu Republike Hrvatske da živi od svoga rada, fizičkog ili intelektualnog

– Daljnje jačanje demokratskog sustava Republike Hrvatske.

Članak 6.

Stranka djeluje preko svojih ustrojstvenih oblika.

Rad Stranke je javan. Iznimno, javnost se može odlukom relevantnog tijela Stranke isključiti s pojedinih zasjedanja.

Stranka je pravna osoba, registrirana pri Ministarstvu uprave, ima svoj žiro-račun, a u pravnom prometu s trećim osobama za preuzete obveze odgovara svim svojim sredstvima, odnosno, cjelokupnom imovinom.

NAČELO STATUTARNOSTI AKATA

Članak 7.

Akti Stranke moraju biti doneseni u skladu sa Statutom. Akti nižih ustrojstvenih oblika i upravnih tijela moraju biti u skladu s aktima viših upravnih tijela.

NAČIN I POSTUPCI IMENOVANJA I IZBOR

Članak 8.

Izbor članova tijela i dužnosnika Stranke obavlja se u pravilu tajnim glasovanjem između više kandidata. Posebnom odlukom ili Poslovnikom može se predvidjeti i javni način glasovanja.

U postupku izbora dužnosnika u kojem se bira više dužnosnika ili članova tijela izabrani su oni kandidati koji su dobili najviše glasova.

U slučajevima opoziva prije isteka mandata članovi se razrješuju tajnim glasovanjem.

PRAVOVALJANOST RADA I ODLUČIVANJA

Članak 9.

Tijela pravovaljano odlučuju ako je nazočno više od 1/4 ukupnog broja članova, osim u slučajevima za koje ovim Statutom nije drugačije određeno.

Tijela donose odluke natpolovičnom većinom nazočnih članova, osim ako Statutom nije drugačije određeno.

ČLANSTVO

Članak 10.

Članom Stranke može postati svaki punoljetni, poslovno sposoban državljanin Republike Hrvatske.

Član mora prihvatiti Statut i Program, te potpisati pristupnicu.

Članstvo može biti redovito i počasno.

Odluku o članstvu donosi Izvršni odbor podružnice. Tako dugo dok izvršni odbori podružnice nisu formirani, odluku o prijemu u članstvo Stranke donosi Predsjedništvo stranke.

Članak 11.

Redoviti članovi su organizirani po teritorijalnoj načelu, prema mjestu prebivališta ili boravišta, odnosno u najbližem ustrojstvenom obliku.

Članak 12.

Počasnim članom može postati svaki poslovno sposoban državljanin RH, koji je iznimno zaslužan za promicanje Programa stranke. Odluku o tome donosi Predsjedništvo.

Počasni članovi imaju pravo sudjelovati u radu tijela Stranke, ali bez prava odlučivanja.

Članak 13.

Prava redovitog člana jesu:

• sudjelovati u radu,

• birati i biti biran u tijela Stranke,

• biti kandidiran za parlamentarne i lokalne izbore,

• biti izvještavan o radu,

• podnijeti ostavku na dužnosti na koju je izabran,

• istupiti.

Dužnosti redovitog člana jesu:

• djelovati i ponašati se u skladu sa Statutom i Programom Stranke, kao i ostalim općim i drugim aktima te odlukama nadležnog tijela,

• štititi interese i ugled Stranke,

• redovito plaćati članarinu.

Članak 14.

Članstvo u stranci prestaje:

• istupanjem iz članstva,

• brisanjem iz evidencije članstva

• isključenjem iz članstva

• ako član pristupi drugoj političkoj stranci registriranoj u Republici Hrvatskoj;

• smrću člana.

Istupanje iz članstva vrši se uz pisanu izjavu, nakon čega se članu izdaje potvrda o istupanju iz članstva. Nakon brisanja iz evidencije član se može ponovno učlaniti nakon što se uklone razlozi brisanja iz evidencije.

Isključenje iz članstva provodi Sud časti ako član ne poštuje Statut, Programska načela i druge akte Stranke i time nanosi štetu interesima ili ugledu Stranke, te u javnosti iznosi stavove koji su u suprotnosti sa stavovima Stranke. Odluku o isključenju donosi Sud časti.

Protiv odluke o isključenju dopušten je prigovor, a konačnu odluku o prigovoru donosi Predsjedništvo Stranke.

OBLICI ORGANIZIRANJA

Članak 15.

Pokret je teritorijalno organizirana stranka. Teritorijalnu organizaciju Stranke čini ustrojstvo na državnoj razini, razini županija i grada Zagreba, na razini gradova te na razini općina.

Temeljni ustrojstveni oblici jesu podružnice i županijske organizacije.

USTROJSTVO NA DRŽAVNOJ RAZINI

Članak 16.

Stranka kao politička organizacija na državnoj razini obuhvaća cjelokupno članstvo i sve organizacijske oblike. Tijela Stranke jesu:

– Konvencija,

– Predsjednik,

– Predsjedništvo,

– Tajnik,

– Nadzorni odbor,

– Sud časti.

KONVENCIJA

Članak 17.

Konvenciju stranke čine svi redovni članovi dok njihov ukupni broj ne premaši brojku od 500 članova.

Nakon što ukupni broj članova premaši brojku od 500 članova, Konvenciju Stranke čine: Predsjednik, članovi Nadzornog odbora, članovi Suda časti, predsjednici podružnica, županijskih organizacija te regionalnih saveza, zastupnici Stranke u Hrvatskom saboru i izaslanici (delegati) podružnica, županijskih organizacija te regionalnih saveza. Način rada i donošenja odluka na Konvenciji uređuje se Poslovnikom o radu Konvencije.

Konvencija može pravovaljano raditi samo ako je nazočno više od 1/4 ukupnog broja članova, a odluke donosi natpolovičnom većinom glasova nazočnih članova.

Redovna Konvencija se održava u pravilu jednom u dvije godine, a odluku o sazivanju Konvencije donosi Predsjedništvo. Odluku o sazivanju Konvencije može donijeti i Predsjednik. Odluka sadrži pravila o načinu izbora delegata, broju članova, prijedlogu dnevnog reda, a objavljuje se najkasnije 7 dana prije održavanja Konvencije osim ako Statutom nije drugačije određeno.

Izvanredna Konvencija se može sazvati na zahtjev Predsjednika, Predsjedništva, ili 1/4 redovnih članova stranke. Izvanredna Konvencija se sazivanajmanje jedan tjedan prije održavanja.

Članak 18.

Konvencija stranke:

• donosi Program stranke, Statut stranke, izmjene i dopune Statuta, Poslovnik o svom radu;

• bira i razrješuje Predsjednika i Predsjedništvo

• imenuje i razrješuje pet članova Nadzornog odbora;

• prihvaća izvješće o radu Predsjednika Pokreta i Nadzornog odbora;

• utvrđuje politiku Pokreta u sljedećem mandatnom razdoblju;

• odlučuje o povjerenju Predsjedniku i izabranim članovima Predsjedništva Pokreta;

• odlučuje o raspuštanju Nadzornog odbora i Predsjedništva;

• usvaja posebne dokumente kojimase utvrđuje političko djelovanje Pokreta u sljedećem razdoblju;

• dodjeljuje priznanja pojedincima, tijelima te pravnim i drugim osobama za osobit doprinos radu stranke;

• imenuje povjerenstva, odbore i druga radna tijela;

• razmatra ostala pitanja djelovanja Hrvatske u 21. stoljeću.

PREDSJEDNIK STRANKE

Članak 19.

Predsjednik upravlja i odlučuje o poslovima Stranke. Predsjednik zastupa i predstavlja stranku.

Predsjednika bira Konvencija. Mandat Predsjednika traje četiri godine.

Predsjednik ima ove dužnosti:

• brine se o izvršavanju odluka Konvencije,

• provodi politiku Stranke,

• utvrđuje i javnosti predstavlja političke stavove Pokreta,

• daje izjave za javnost u ime Pokreta,

• rukovodi Predsjedništvom Stranke,

• osigurava suradnju svih tijela Stranke,

• saziva Konvenciju

• predlaže Predsjedništvu stranke kandidata za tajnika, Financijskog direktora,

Međunarodnog tajnika i Glasnogovornika Pokreta čije zadaće će se utvrditi posebnim pravilnikom,

• predlaže Predsjedništvu stranke osnivanje stručnih radnih tijela stranke na nacionalnoj i županijskim razinama,

• obavlja i druge poslove u skladu s ovim Statutom.

Predsjednik ima pravo uložiti veto na odluke tijela stranke.

PREDSJEDNIŠTVO

Članak 20.

Predsjedništvo je izvršno-političko tijelo Stranke. Sastoji se od 4 člana koje bira Konvencija na mandat od 4 godine, a to su predsjednik, i 3 člana.

Predsjedništvo upravlja strankom, raspravlja o potrebi izmjena Programa, Statuta te utvrđuje nacrt njihovih izmjena, donosi odluke o prijemu novih članova Stranke na područjima gdje nisu formirane podružnice, donosi odluku o osnivanju podružnica i županijskih organizacija, donosi strategiju političkog djelovanja, nadzire imovinu i materijalna sredstva, donosi odluku o sazivanju Konvencije Stranke, donosi Poslovnik o radu te obavlja druge poslove u skladu sa Statutom, te donosi odluku o promjeni adrese sjedišta Stranke.

Sjednice se održavaju u pravilu jednom mjesečno, ili po potrebi. Saziva ih Predsjednik Stranke, a u slučaju njegove spriječenosti jedan od članova Predsjedništva kojega on ovlasti.

NADZORNI ODBOR

Članak 21.

Nadzorni odbor nadzire poslovanje svih organizacija i tijela Stranke, ocjenjuje statutarnost akata i odluka, zakonitost djelovanja, financijsko i materijalno poslovanje te druge poslove predviđene Statutom ili odlukama Konvencije. Podnosi Konvenciji izvješće o svom radu.

Ima pet članova koje bira Konvencija. Predsjednika Nadzornog odbora biraju između sebe članovi odbora. Mandat članova Nadzornog odbora traje četiri godine i može se ponoviti. Konstituirajuću sjednicu Nadzornog odbora saziva Predsjednik Stranke i vodi je do izbora predsjednika Nadzornog odbora.

TAJNIK

Članak 22.

Tajnika Stranke imenuje Predsjedništvo Stranke na prijedlog Predsjednika stranke. Tajnik Stranke odgovoran je za operativne i administrativne poslove Stranke uključivši i vođenje popisa članova Stranke.

SUD ČASTI

Članak 23.

Sud časti ima 5 članova, uključujući i njegovog predsjednika, koje bira Konvencija na prijedlog Predsjedništva Stranke. Na konstituirajućoj sjednici Suda časti, koju saziva Predsjednik Stranke, članovi biraju predsjednika Suda časti. Mandat članova suda časti traje četiri godine i može se ponoviti. Mandat predsjednika Suda časti traje četiri godine i može se ponoviti.

Sud časti donosi stranački kodeks ponašanja članova i nadzire njegovu provedbu.

Upozorava na nedolično ponašanje, netoleranciju, omalovažavanje, klevete, uvrede. U takvim slučajevima predlaže Predsjedništvu mjere za njihovo sprječavanje i uklanjanje.

Stegovne mjere koje sud časti izriče jesu:

• opomena,

• oduzimanje dužnosti,

• isključenje iz Stranke.

Protiv odluke Suda časti dopušten je prigovor. O prigovoru konačnu odluku donosi Predsjedništvo Stranke.

Ovlaštenja, način postupanja, pretpostavke za izricanje disciplinskih mjera, pravne posljedice te poslovnički red na Sjednicama detaljno se uređuje Pravilnikom o radu Suda časti.

Sud časti podnosi pisano izvješće o svom radu Konvenciji stranke.

USTROJSTVENI OBLICI STRANKE

Članak 24.

Sastav, odnosi i djelokrug rada ustrojstvenih oblika pobliže se uređuju Pravilnikom o unutarnjem stroju koje donosi Predsjedništvo Stranke.

PODRUŽNICA

Članak 25.

Podružnica je temeljni ustrojstveni oblik Pokreta.

Odluku o osnivanju podružnice i županijske organizacije donosi Predsjedništvo Stranke.

Članak 26.

Podružnice do 20 članova imaju predsjednika i Izvršni odbor od 3-5 članova

Podružnice s više od 20 članova imaju sljedeća tijela: konvenciju, predsjednika podružnice, izvršni odbor te nadzorni odbor.

ŽUPANIJSKE ORGANIZACIJE

Članak 27.

Županijska organizacija se ustrojava na području županija, sukladno teritorijalnoj podjeli Republike Hrvatske. Odluku o osnivanju Županijske organizacije donosi Predsjedništvo Stranke.

Županijska organizacija promiče Program i djeluje u skladu s politikom Stranke, usklađuje djelovanje podružnica na svom području.

REGIONALNI USTROJ

Članak 28.

Pokret se zalaže i za Hrvatsku regija.

Pokret se organizira u pet regija:

– Središnja Hrvatska, koja obuhvaća Zagrebačku županiju, Sisačko-moslavačku, Bjelovarsko-bilogorsku, Krapinsko-zagorsku županiju, Varaždinsku županiju, Međimursku županiju, Koprivničko-
-križevačku županiju; Karlovačku županiju;

– Slavonija, koja obuhvaća: Osječko-baranjsku županiju, Vukovarsko-srijemsku županiju, Požeško-slavonsku županiju, Virovitičko-podravsku županiju, Brodsko-posavsku županiju;

– Istra, Primorje i Lika koja obuhvaća Istarsku županiju, Ličko--senjsku županiju, Primorsko-goransku županiju;

– Dalmacija koja obuhvaća: Zadarsku županiju, Šibensko-kninsku županiju, Splitsko-dalmatinsku županiju te Dubrovačko-neretvansku.

– Grad Zagreb.

SREDSTVA ZA RAD

Članak 29.

Radi ostvarivanja svojih političkih ciljeva Stranka može stjecati prihode od:

• članarine;

• dobrovoljnih priloga i donacija;

• izdavačke djelatnosti;

• prodaje promidžbenog materijala;

• organizacije stranačkih manifestacija,

• državnog proračuna, proračuna jedinica lokalne i područne (regionalne)samouprave;

• drugih izvora propisanih Zakonom.

Predsjedništvo Pokreta određuje iznos članarine za svaku tekuću godinu.

PRESTANAK POSTOJANJA STRANKE

Članak 30.

Stranka prestaje s radom kada za to nastupe razlozi propisani Zakonom o političkim strankama.

U slučaju prestanka postojanja Stranke, nakon namirenja vjerovnika i troškova sudskog i drugih postupaka i vraćanja ostatka sredstava donacije, ostatak njezine imovine bit će ravnomjerno podijeljena ustanovama za skrb nad nezbrinutom djecom u Republici Hrvatskoj.

PRIJELAZNE I ZAVRŠNE ODREDBE

Članak 31.

Inicijativu i prijedloge za izmjenu, dopunu ili prijedlog novog Statuta mogu dati Predsjednik, Predsjedništvo i svaki član Konvencije.

Amandmane na prijedlog Statuta mogu dati sva tijela Stranke na svim organizacijskim razinama te svaki član Konvencije.

Sva tijela Stranke, osim Predsjednika i tajnika, donose Poslovnik o svom radu.

Članak 32.

Ovaj Statut stupa na snagu danom usvajanja na Osnivačkoj konvenciji Stranke.

Nakon upisa u Registar političkih stranaka Statut će biti objavljen u »Narodnim novinama«.

Predsjednik
Damir Gašparović, v. r.

Statut, NN 1/2012-27